มิติใหม่ ท่องเที่ยวยุคหลังโควิด 3 อช.กำแพงเพชรพร้อมแล้ว 
ข่าวดีการท่องเที่ยวของไทยกลับมาตื่นตัวอีกครั้ง ในแบบ New Normal ยุคหลัง COVID-19 จ.กำแพงเพชร 3 อุทยานแห่งชาติ พร้อมรับนักท่องเที่ยวผ่านการลงทะเบียนแบบออนไลน์ เผยสัตว์ป่าพบเห็นได้ง่ายขึ้นเวลา 12.00 น.วันที่ 17 ส.ค. ผู้สื่อข่าวรายงานว่า ที่อุทยานแห่งชาติคลองลาน นายเชาวลิต แสงอุทัย ผู้ว่าราชการจังหวัดกำแพงเพชร พร้อมด้วยนายเทวัญ หุตะเสวี รองผู้ว่าราชการจังหวัดกำแพงเพชร นายอำเภอคลองลาน นายอำเภอปางศิลาทอง นายอำเภอโกสัมพีนคร และหัวหน้าอุทยานทั้ง 3 แห่ง ได้แก่ อช.คลองลาน อช.แม่วงก์ อช.คลองวังเจ้า หัวหน้าส่วนราชการที่เกี่ยวข้อง ประชุมเตรียมความพร้อม รับนักท่องเที่ยวในวิถี New Normalโดยยกระดับมาตรการด้านการท่องเที่ยวควบคู่กับมาตรการด้านสาธารณสุข ใส่ใจเรื่องความสะอาด ถูกสุขอนามัย คำนึงถึงปัจจัยต่างๆ ในการลดความเสี่ยงของการแพร่เชื้อโรค COVID-19 ที่อาจจะกลับมาแพร่ระบาดได้อีก รวมถึงสร้างความเชื่อมั่นให้นักท่องเที่ยวให้เกิดความมั่นใจและรู้สึกว่าประเทศไทยมีความปลอดภัย โดยมีตรวจวัดอุณหภูมิร่างกาย บันทึกประวัติผู้ให้บริการและผู้รับบริการหรือนักท่องเที่ยว สวมใส่หน้ากากอนามัยมีสถานที่ล้างมือและจุดบริการแอลกอฮอล์ เว้นระยะห่างระหว่างบุคคลอย่างน้อย 1 เมตร และกำหนดแนวเส้นการใช้บริการ เปลี่ยนการชำระเงินด้วยเงินสดเป็นระบบโอนเงิน พร้อมเพย์ eWalletสำหรับผู้ที่กำลังวางแผนการเดินทางในช่วงนี้ ทาง 3 อุทยานฯเป็นทางเลือก ที่มีแหล่งท่องเที่ยวที่สำคัญคือ อุทยานแห่งชาติแม่วงก์ มีพื้นที่ครอบคลุมท้องที่อำเภอปางศิลาทอง จังหวัดกำแพงเพชรและอำเภอแม่วงก์และอำเภอแม่เปิน จังหวัดนครสวรรค์ ในช่วงฤดูหนาวเริ่มตั้งแต่เดือนพฤศจิกายนถึงกุมภาพันธ์ เป็นช่วงที่เหมาะแก่การไปท่องเที่ยว มากที่สุดเพราะอากาศค่อนข้างหนาวเย็น มีจุดชมวิวกิ่วกระทิง จุดชมวิวขุนน้ำเย็นและช่องเย็นกม.ที่ 93 เป็นจุดสูงสุดของถนนคลองลาน-อุ้มผาง สูง 1340 เมตร จากระดับน้ำทะเล มีสายลม พัดผ่านและหมอกปกคลุมอยู่เสมอ อากาศหนาวเย็นตลอดทั้งปี และเป็นที่ดูพระอาทิตย์ตกได้อย่างสวยงามอุณหภูมิเฉลี่ยทั้งปีต่ำกว่า 20 องศาเซลเซียล รวมทั้งยังมีจุดชมวิวพระอาทิตย์ขึ้นที่สวยงาม คือ จุดชมวิวผาสวรรค์ สามารถชมวิวได้ 360 องศาฯส่วนที่อุทยานแห่งชาติคลองวังเจ้าอยู่ในเขตอำเภอโกสัมพีนคร อ.คลองลาน จ.กำแพงเพชร และอ.วังเจ้า จ.ตาก เป็นผืนป่าที่อุดมสมบูรณ์ มีไม้สักที่ขึ้นเองตามธรรมชาติอย่างหนาแน่น มีน้ำตกที่สวยงามน่าท่องเที่ยวหลายแห่ง น้ำตกเต่าดำ น้ำตกคลองโปง จุดชมทิวทัศน์ผาตั้งถ้ำเทพพนม และป่าสนเขา ซึ่งสถานที่นี้มีสัตว์ป่าอาศัยอยู่ เลียงผา หมูป่า ลิงกัง ชะมดแผงหางปล้อง เม่นเล็กหางพวง หนูฟานเหลือง เป็นต้น บริเวณแหล่งน้ำและลำคลองต่างๆ ในพื้นที่อุทยานแห่งชาติเป็นแหล่งที่อยู่อาศัยของ นกเงือกกรามช้าง นกหัวขวานเขียวป่าไผ่ นกกะเต็นหัวดำ นกเป็ดผีเล็ก เขียดว้าก กบหนอง กบห้วยขาปุ่ม อึ่งกรายห้วยเล็ก กบทูด อึ่งขาคำ จงโคร่ง อึ่งน้ำเต้า อึ่งอ่างก้นขีด คางคกแคระ เขียดจะนา ปลาจาด ปลาซิวควายแถบดำ ปลาตะเพียนน้ำตก ปลาพลวงหิน ปลาแขยงหิน ปลาช่อน ปลาสลาด ปลากด เป็นต้นอุทยานแห่งชาติคลองลาน มีแหล่งท่องเที่ยว ได้แก่ น้ำตกคลองลาน จุดชมวิวเขาหัวช้าง คลองสวนหมาก และน้ำตกคลองน้ำไหลทั้งนี้ ยังคงใช้การจองเข้าท่องเที่ยวในอุทยานแห่งชาติผ่านระบบออนไลน์ทั้งหมด ไม่อนุญาตให้คนที่ไม่ได้จองเข้าโดยเด็ดขาด และจะมีการจำกัดจำนวนนักท่องเที่ยว เพื่อไม่ให้กระทบกับความเป็นอยู่ของสัตว์ป่า ด้วยหลังปิดช่วงวิกฤติโควิด-19 มีสัตว์ป่าหายากจำนวนมากออกมาหากินเพิ่มขึ้น เนื่องจากไม่มีกิจกรรมของมนุษย์ และมนุษย์เข้ามารบกวน
 ข่าวดี การท่องเที่ยวของไทยกลับมาตื่นตัวอีกครั้ง ในแบบ New Normal ยุคหลัง COVID-19 จ.กำแพงเพชร 3 อุทยานแห่งชาติ พร้อมรับนักท่องเที่ยวผ่านการลงทะเบียนแบบออนไลน์ เผยสัตว์ป่าพบเห็นได้ง่ายขึ้น 
ท่องเที่ยว,ท่องเที่ยวหลังโควิด,เที่ยวกำแพงเพชร,ท่องเที่ยวกำแพงเพชร,ข่าวทั่วไป